በውጫዊ የሰውነት ክፍሎች ላይ ያረፈ ኮሮናቫይረስን እንደሚያጸዳ የታመነበት የፈጠራ ሥራ ይፋ ተደረገ።
ባሕር ዳር፡ ሚያዝያ 17/2012 ዓ.ም (አብመድ) በአማራ ክልል ደቡብ ወሎ ዞን ኮምቦልቻ ከተማ ነው የፈጠራ ሥራው ይፋ የተደረገው። መሣሪያው በውጫዊ የሰውነት ክፍሎች ላይ ያረፈ ከኮሮናቫይረስ ወደ ውስጥ ገብቶ ጉዳት እንዳያደርስ ለማጽዳት እንደሚያስችል ታምኖበታል።የሀሳቡ ባለቤት የከተማው ከንቲባ ዶክተር ኢንጂነር ከማል መሐመድ ናቸው። ተሞክሮውም ከሕንድ እና ከፊሊፒንስ ነው የተወሰደው። የሥራው ባለቤቶች ደግሞ የኮምቦልቻ ፖሊ ቴክኒክ ኮሌጅ እና የአማራ ብረታ ብረት ማሽን ቴክኖሎጂ ልማት ኢንተርፕራይዝ ናቸው።ሰዎች በተዘጋጀው የፈጠራ ሥራ በር በሚመስለው መተላለፊያ በኩል ሲያልፉ ከግራና ከቀኝ በኩል ቫይረሱን የሚገድል ኬሚካል በእንፋሎት መልኩ ይረጫል። በዚህ መልኩ ነው ቫይረሱን ወደ ውስጣዊ የሰውነት ክፍሎች ሳይገባ ለመከላከል የታሰበው።መሣሪያው ከእጅ ባሻገር በጸጉር እና በአልባሳት ላይ ያረፈውን የኮሮናቫይረስ ከ20 ሰከንድ ባልበለጠ ጊዜ ሙሉ ለሙሉ የሚያጸዳ መሆኑንም በኮምቦልቻ ፖሊ ቴክኒክ ኮሌጅ የቴክኖሎጂ ሽግግር ሠራተኛ አቶ ፍሰሐ ስንታየሁ ገልጸዋል።ዘጋቢ፦ ከድር አሊ- ከኮምቦልቻ